**Smernice za podnosioce predloga projekata (aplikante) u okviru javnog konkursa za predaju projektnih predloga u sklopu projekta *Platforma za odgovorno upravljanje javnim finansijama* koji finansira Vlada Švedske**

**Mart 2020.**

Cilj ovih smernica je davanje jasnog uputstva svim učesnicima konkursa i zainteresovanim subjektima o procesu podnošenja projektnih predloga u okviru javnog konkursa za organizacije civilnog društva (OCD) za predaju predloga projekata.

**1. Informacije o projektu Platforma za odgovorno upravljanje javnim finansijama**

Projekat Platforma za odgovorno upravljanje javnim finansijama sprovodi Program Ujedinjenih nacija za razvoj (UNDP) u Srbiji, a finansira Vlada Švedske (SIDA). Projekat je sa realizacijom počeo 1. juna 2019. godine i nadovezuje se na rezultate i dobre prakse ReLOaD projekta koji finansira Evropska unija (EU), a sprovodi UNDP.

*Platforma za odgovorno upravljanje javnim finansijama* ima za cilj jačanje partnerstva između jedinica lokalne samouprave (JLS) i civilnog društva kroz izgradnju transparentnijeg pristupa finansiranju organizacija civilnog društva (OCD) iz budžeta JLS, a u cilju rešavanja problema u zajednici. Projekat će takođe doprineti sprovođenju Ciljeva održivog razvoja i razvojne Agende za 2030. Ciljevi održivog razvoja predstavljaju univerzalni poziv na delovanje radi iskorenjivanja siromaštva, zaštite životne sredine i obezbeđivanja mira i prosperiteta za sve.

Ukupno je izabrano pet jedinica lokalne samouprave kojima će biti pružena podrška u razvoju transparentnih mehanizama za raspodelu sredstava namenjenih za finansiranje projekata OCD.

**2. Opšti cilj konkursa za predaju predloga projekata i prioriteti**

Opšti cilj predloga projekata koji se mogu predati u okviru ovog konkursa je dalje jačanje partnerskih odnosa između OCD i JLS izgradnjom svesti o korisnosti međusobne saradnje i podsticanju održivog dijaloga, a u cilju pružanja boljih usluga lokalnoj zajednici.

Tematske oblasti javnog konkursa treba da se uklapaju u sprovođenje Ciljeva održivog razvoja i razvojne Agende za 2030. Ciljevi održivog razvoja predstavljaju univerzalni poziv na delovanje radi iskorenjivanja siromaštva, zaštite životne sredine i obezbeđivanja mira i prosperiteta za sve. Ciljevi koji su fokus ovog projekta su: br. 1. Okončati siromaštvo svuda i u svim oblicima, 5: Postići rodnu ravnopravnost i osnaživati sve žene i devojčice i 10: Smanjiti nejednakost između i unutar država.

Ovo je prilika da se pozovu sve organizacije civilnog društva iz Republike Srbije da dostave predloge projekata koji su u vezi sa razvojnim ciljevima Opštine Bač.

Prioritetne oblasti su sledeće:

1.Očuvanje i promocija kulturnog nasleđa opštine Bač;

2. Ruralni razvoj i očuvanje životne sredine

3. Podrška marginalizovanim grupama

Finansijska sredstva će biti dodeljena onim organizacijama civilnog društva čiji projekti doprinose rešavanju jednog ili više prioriteta, a koji ispunjavaju ostale uslove javnog konkursa.

**3. Iznosi finansijskih sredstava (grantova) za projekte**

Vrednost projektnih predloga koji će biti dodeljeni u okviru ovog konkursa mora biti između sledećeg minimalnog i maksimalnog iznosa:

* minimalan iznos: 5.000 USD
* maksimalan iznos: 25.000 USD

Jedna organizacija civilnog društva može podneti više projektnih predloga u okviru javnog konkursa, s tim da maksimalan novčani iznos sredstava koja mogu biti dodeljena za implementaciju projekata jednoj organizaciji civilnog društva u okviru projekta *Platforma za odgovorno upravljanje javnim finansijama* iznosi 50,000 USD.

Grantom koji se dodeljuje u okviru ovog konkursa mogu se finansirati administrativni troškovi, troškovi prevoza osoblja i troškovi osoblja (sve tri stavke zbirno) u iznosu od maksimalno 30% od zahtevanog iznosa. Troškovi rekonstrukcije i nabavke opreme takođe zajedno ne mogu da pređu 30% od ukupnog zahtevanog iznosa. Vidljivost je u predviđenom procentu od 5% do 10% od zahtevanog iznosa. Ostatak finansijskih sredstava treba da bude predviđen za programske aktivnosti projekta

**NAPOMENA**: Sredstva će organizacijama čiji projekti budu izabrani za finansiranje biti uplaćivana u tri tranše. Nakon što organizacija potroši minimum 80% prve tranše, sledi isplata druge koja se realizuje u skladu sa vrednostima iz Sporazuma o grantu, umanjena za iznos nepotrošenih sredstava prethodne tranše. Finalna, treća tranša, isplaćuje se nakon završetka svih projektnih aktivnosti u onom iznosu u kojem su  sredstava utrošena do ukupne vrednosti raspoloživih sredstava. Do finalne isplate, iznos treće tranše predfinansira organizacija civilnog društva iz sopstvenih sredstava.

**4. Opšte informacije o konkursu za predaju predloga projekata**

**Obavezna dokumentacija** treba da sadrži sledeće dokumente i dostavlja se u **tri primerka**:

### **Projektni predlog** (Aneks 1),

### **Budžet projekta** (Aneks 2),

### **Plan aktivnosti i promocije** (Aneks 3).

**Dodatna dokumentacija** je vrlo važan deo projektne dokumentacije i treba da bude kompletirana kako bi predlog projekta mogao biti evaluiran. Dodatna dokumentacija se dostavlja **u jednom primerku** i treba da sadrži sledeće:

* popunjena forma **Administrativni podaci o aplikantu** (Aneks 4),
* popunjena **Finansijska identifikaciona forma** (Aneks 5),
* popunjena i potpisana **Izjava o ispunjenosti uslova** (Aneks 6),
* popunjena i potpisana **Izjava o nepostojanju dvostrukog finansiranja** (Aneks 7),
* popunjena **Izjava o partnerstvu** (Aneks 8),
* Popunjen obrazac **biografije (CV),** ukoliko su u projektnom predlogu navedena imena osoba koje će realizovati određene aktivnosti (Aneks 9),
* **Ugovor o saradnji sa firmom**, gde se firma obavezuje da će ispuniti dogovorene aktivnosti i **reference firme** ukoliko do sada nije bilo saradnje sa njima, ili izjava kojom se potvrđuje dugogodišnja saradnju na osnovu koje se steklo pozitivno iskustvo,
* Popunjen obrazac **Izjave o dostupnosti** (Aneks 10),
* **kopija završnog godišnjeg finansijskog izveštaja** organizacije za 2016, 2017. i 2018. godinu (dokument bilans stanja i bilans uspeha) javno objavljenog na sajtu nadležne institucije (APR),
* kopija **godišnjeg narativnog izveštaja** organizacije za 2016, 2017. i 2018. godinu,
* kopija **važećeg rešenja o registraciji organizacije u Srbiji ili izvoda o registrovanim podacima o udruženju u APR-u** (za nosioca projekta/aplikanta i eventualne partnere na projektu),
* kopija **statuta organizacije** (aplikant i partneri),
* popunjena **Lista za proveru** (Aneks 11).

U slučaju da projekat bude odobren, originali gore navedenih dokumenata mogu biti traženi na uvid.

**5. Ko može da učestvuje na konkursu?**

Učešće u ovom javnom konkursu je otvoreno, na jednakim osnovama, za sve organizacije civilnog društva.Da bi se prijavili na javni konkurs aplikanti moraju biti pravno lice nedobitnog karaktera registrovano u Srbiji u skladu sa važećim zakonskim propisima (registrovano po Zakonu o udruženjima građana u APR-u).

Potencijalni aplikanti ne mogu učestvovati u konkursu ili dobiti grantove ukoliko uz predlog projekta ne dostave potpisanu izjavu o ispunjenosti uslova (Aneks 6). Ovaj javni konkurs nije otvoren za ogranke stranih i međunarodnih udruženja, fondacija i drugih stranih neprofitnih organizacija koje su registrovane i deluju u Srbiji.

Aplikanti će biti isključeni iz učešća u konkursu ili iz dodeljivanja grantova ako su u trenutku konkursa za predaju predloga projekata:

1. subjekti konflikta interesa;
2. krivi za davanje lažnih informacija ili za nedostavljanje informacija koje su potrebne kao preduslov za učestvovanje u konkursu;
3. pokušali da dođu do poverljivih informacija, utiču na komisiju za evaluaciju ili ovlašćenu stranu za ugovore tokom procesa evaluacije konkursa za predaju predloga projekata;
4. deluju kraće od 3 godine;
5. takođe, ukoliko je sa aplikantom ili partnerom raskinut ugovor zbog nepoštovanja kriterijuma i nenamenskog trošenja sredstava.

**6**. **Partnerstva i podobnost partnera**

Aplikanti mogu aplicirati samostalno ili u partnerstvu sa drugim organizacijama civilnog društva/udruženjima građana.

***Partnerske organizacije***

Partneri na projektu mogu biti druge organizacije civilnog društva. Partneri aplikanta učestvuju u kreiranju i implementaciji projekta, ista pravila se primenjuju za partnerske organizacije kao i za nosioca projekta (aplikanta). Partnerske organizacije moraju da zadovolje iste uslove kao i aplikant. Ako aplicira u partnerstvu, “Aplikant” će biti vodeća organizacija, a ako bude izabran kao ugovorna strana (“Korisnik”), u potpunosti će snositi pravne i finansijske odgovornosti za izvršenje projekta. Izjava o partnerstvu mora da bude ispravno popunjena, da čini sastavni deo aplikacije, kao i da bude predata zajedno sa aplikacijom. Izjava o partnerstvu (Aneks 8) mora da sadrži detalje o svim OCD koje su uključene, kao i sporazum o partnerstvu kojim se definiše saradnja.

**Poželjno je da ili aplikant ili partnerska organizacija budu sa teritorije opštine Bač. Ako nijedna organizacija nije sa teritorije lokalne samouprave, projekat će biti slabije ocenjen u eliminatornom delu evaluacione tabele koji se odnosi na relevantnost.**

***Saradnici***

I druge organizacije i/ili institucije mogu biti uključene u projekat (škole, vrtići, muzeji i sl.). Organizacije, institucije i njihovi saradnici mogu dati doprinos u realizaciji projektnih aktivnosti, ali im se nikakvi troškovi ne priznaju, tj. ne smeju imati finansijski ili bilo kakav drugi materijalni interes u projektu.

**7. Trajanje**

Trajanje projekata može biti od 6 (šest) do 9 (devet) meseci.

8. **Lokacija**

Projekti moraju da se sprovode isključivo na području lokalne samouprave koja objavljuje konkurs i za korist građana i građanki koji tu žive.

9. **Vrste projekata**

Projekti koji se finansiraju treba da budu pripremljeni u skladu sa javnim konkursom tj. navedenim prioritetnim strateškim oblastima. Projektni predlozi treba jasno da zadovoljavaju potrebe iskazane kroz teme javnog konkursa, odnosno da budu kreirani kao odgovor na specifične potrebe lokalne zajednice i određene ciljne grupe, identifikovane projektom. Projekti bi trebalo da se sastoje od nezavisnih aktivnosti sa jasno formulisanim operativnim ciljevima, ciljnim grupama i planiranim ishodima. Projekti treba da budu integrisani tako da je metodološki set aktivnosti kreiran da ostvari određene specifične ciljeve i rezultate unutar ograničenog vremenskog okvira.

***Finansiranje opšteg programa rada (redovne aktivnosti) organizacije aplikanta ili nekog od partnera na projektu nije predviđeno kroz ovaj javni konkurs.*** Redovnim aktivnostima se smatraju one aktivnosti koje OCD realizuje kontinuirano, svake godine (npr. redovne usluge koje dnevni centri pružaju svojim korisnicima). Ukoliko OCD predloži aktivnosti za proširenje geografskog opsega rada uz zadovoljavanje potreba većeg broja korisnika ili predloži nove aktivnosti za postojeće korisnike, u tom slučaju se ne smatraju redovnim aktivnostima i mogu biti uzete u razmatranje.

***Sledeće aktivnosti neće biti finansirane kao deo projektnih predloga po ovom javnom konkursu:***

* Sponzorstva za pojedince za učestvovanje u radionicama, seminarima, konferencijama, kongresima, studijama i treninzima;
* Stipendije za studije, kurseve ili nagrade;
* Povremene konferencije (osim ako su neophodne za uspešnu implementaciju projekta);
* Kupovina opreme i troškovi rekonstrukcije ili rehabilitacije (osim ako su neophodna za uspešnu implementaciju projekta i u maksimalnom iznosu do 30% ukupnog budžeta);
* Finansiranje projekata koji su već u toku ili su završeni;
* Projekti za ekskluzivnu dobrobit pojedinaca;
* Projekti koji podržavaju političke partije;
* Dodeljivanje grantova trećoj strani.

Postojanje ovakvih aktivnosti neće uzrokovati odbijanje projektnog predloga, ali će negativno uticati na ocene koje će predlog dobiti na evaluaciji. Ako pak projekat bude izabran za finansiranje, ovakav tip aktivnosti će biti izbačen.

**10. Broj predloga projekata i grantova po aplikantu**

Aplikant može predati više od jedne aplikacije i jedne projektne ideje, ali u tom slučaju se moraju predati odvojene aplikacione forme i priložiti neophodna dokumentacija uz svaku od njih.

Jedan aplikant može predati projekte u više JLS u kojima u kojima se raspisuje javni konkurs (u sklopu projekta *Platforma za upravljanje javnim finansijama*) i oni moraju odgovarati na prioritetne oblasti definisane za područje te određene JLS.

U slučaju da u procesu evaluacije budu uspešno evaluirana dva ili više projekta jednog aplikanta, oni će biti integrisani u jedan projekat. U tom slučaju sa OCD se potpisuje samo jedan ugovor koji bi obuhvatio sve odobrene projekte. Proces pripreme ovakvog ugovora će zahtevati dodatnu proveru finansijskih i operativnih kapaciteta aplikanta od koje će zavisiti odobrenje finansiranja. Maksimalni ukupni iznos sredstava koji jedna OCD može dobiti za konkurse u svim JLS je 50.000 USD.

**11. Gde i kako preuzeti i poslati aplikacije**

Dokumentacija za prijavu na javni konkurs Opštine Bač može se preuzeti **od 07:00 do 15:00 časova,** slanjem zahteva sa nazivom zainteresovane organizacije na imejlove: konkurs.rs@undp.org, konkursi.udruženja@bac.rs, ili ličnim preuzimanjem na sledećoj adresi:

Opština Bač

Kancelarija 208

Trg dr Zorana Đinđića 2, Bač

Sve informacije i elektronska verzija prijavne dokumentacije može se naći na sledećim na službenoj web adresi Opštine Bač [www.bac.rs](http://www.bac.rs).

Set za prijavu čine **tri (3) primerka obavezne dokumentacije i jedan primerak dodatne dokumentacije u štampanom obliku i jedan elektronski primerak (CD ili USB**). Svi materijali se dostavljaju u **jednoj zatvorenoj koverti** preporučenom poštom ili lično tokom radnih dana (ponedeljak – petak) u periodu od 07:00 do 15:00 časova, sa naznakom za projekat *Platforma za odgovorno upravljanje javnim finansijama* na adresu:

 Opština Bač

 Ulica Trg dr Zorana Đinđića 2

 21420 Bač

Rok za predaju aplikacija je **03.04.2020 u 15:00 sati**. Prijave koje budu pristigle posle navedenog roka biće razmatrane jedino u slučaju da poštanski žig ukazuje na datum i vreme slanja pre zvaničnog isteka roka. Aplikacije poslate na bilo koji drugi način (npr. faksom ili imejlom) **neće biti uzete u razmatranje**. Spoljna strana koverte mora sadržati naziv konkursa za predaju predloga projekta, puno ime i adresu aplikanta, puni naziv projekta i reči **“Ne otvarati pre zvaničnog otvaranja”**.

Opština Bač će voditi urednu evidenciju o primljenoj pošiljci i izdavati potvrde o prijemu.

Aplikanti bi pre predaje predloga projekta trebalo da provere da je aplikacija kompletna, tako što će ispuniti listu za proveru (Aneks 11) koja je sastavni deo aplikacije.

**12. Dodatne informacije**

Infosesija povodom javnog konkursa održaće se 05.03.2020., u 11:00 sati.

Potencijalni aplikanti će tokom sastanka biti detaljnije upoznati sa konkursom, načinom prijavljivanja, kriterijumima, itd.

Trening za izgradnju kapaciteta/upravljanje projektnim ciklusom će trajati tri dana i održaće se prema sledećem rasporedu:

1. Prvi dan: 11.03.2020. od 11:00 do 17:00 časova

2. Drugi dan: 12.03.2020 od 09:00 do 15:00 časova

3. Treći dan: 13.03.2020. od 10:00 do 16: časova

Svi navedeni treninzi će se održavati u Maloj sali Kulturnog centra u Baču, ulica: Trg dr Zorana Đinđića broj 4.

Trening će držati eksperti, a očekuje se da predstavnici OCD koji se prijave učestvuju u nepromenjenom sastavu na sva tri dana treninga.

U toku konkursa biće obezbeđena i mentorska podrška organizacijama civilnog društva. Pomoć će biti otvorena i javna, a raspored sa vremenom i datumima će biti okačen na sajtu lokalne samouprave.

U slučaju da su potrebne dodatne informacije i pojašnjenja, potencijalni kandidati mogu kontaktirati UNDP, putem e-mail-a: konkurs.rs@undp.org, ili lokalnu samoupravu konkursi.udruzenja@bac.rs Odgovori na pitanja u vezi sa konkursom će stići najkasnije tri radna dana nakon prijema pitanja.

**13. Evaluacija i odabir predloga projekata**

Aplikacije će biti razmotrene i procenjene od strane evaluacione komisije koju će činiti članovi UNDP--a, predstavnici lokalne samouprave i jedan predstavnik organizacije civilnog društva. Predstavnik OCD u evaluacionoj komisiji će biti izabran kroz transparentan i demokratski proces i imaće ista prava kao i drugi/e članovi/ice komisije.

**NAPOMENA: OCD čiji predstavnik učestvuje u radu komisije neće moći da se prijavi na javni konkurs.**

Evaluaciona komisija će vršiti procenu na osnovu:

(1) Ispunjenja administrativnih uslova

* Potvrda da aplikacija sadrži obaveznu dokumentaciju koja je kompletno popunjena i da kao takva može biti evaluirana;
* Dokumentacija dostavljena u traženom broju primeraka (tri štampana primerka obavezne dokumentacije, jedan primerak dodatne dokumentacije i jedan elektronski na CD-u ili USB-u);

(2) Ispunjenja uslova koji se tiču aplikanta, partnera i aktivnosti

* Potvrda da aplikant, partneri (i saradnici, ako postoje), kao i aktivnosti, ispunjavaju uslove navedene u prethodnim poglavljima

(3) Procene kvaliteta projekta i finansijske evaluacije.

Procena kvaliteta projekta, uključujući i predloženi budžet, biće izvršena u skladu sa kriterijumima utvrđenim u tabeli za evaluaciju koja je sastavni deo ovog dokumenta. Postoje dve vrste kriterijuma za evaluaciju: kriterijumi za selekciju i kriterijumi za dodelu sredstava.

Cilj kriterijuma za selekciju je da pomognu procenu finansijskih i operativnih sposobnosti aplikanata i partnera (pri čemu se će se uzeti u obzir finansijski i operativni kapaciteti aplikanta i partnera) kako bi se osiguralo da oni:

* imaju stabilna i dovoljna finansijska sredstva za sopstveni rad tokom celokupnog perioda implementacije projekta;
* poseduju profesionalne sposobnosti i kvalifikacije potrebne za uspešnu implementaciju kompletnog projekta.

Kriterijumi za dodelu sredstava omogućavaju da se kvalitet predatih projekata proceni na osnovu postavljenih prioritetnih oblasti, a sredstva odobre po osnovu aktivnosti koje maksimiziraju opšti efekat samog javnog konkursa. Kriterijumi se odnose na značaj predloženog projekta, usaglašenost projekta sa ciljem konkursa i prioritetnim oblastima, kvalitet projekta, očekivane rezultate, održivost projekta i racionalnost traženih sredstava.

Molimo vas da obratite pažnju na sledeće bitne informacije:

**Sistem bodovanja:**

Kriterijumi evaluacije podeljeni su na sekcije i podsekcije. ***Svaka podsekcija se obavezno ocenjuje ocenama između 1 i 5 na sledeći način: 1 = veoma loše; 2 = loše; 3 = odgovarajuće; 4 = dobro; 5 = veoma dobro.*** Svaki član komisije potpisuje svoju individualnu evaluacionu tabelu, a svi članovi zajedno potpisuju zbirnu evaluacionu tabelu za svaki projektni predlog. Rangiranje projektnih predloga se vrši tako da je prvoplasirani projektni predlog onaj koji ima najveći zbir bodova, te sledi projekat sa prvim sledećim nižim zbirom bodova i tako do najnižeg zbira osvojenih bodova.

**Samo projekti koji su dobili preko 50 bodova će biti razmatrani za finansiranje.**

Da bi bili uzeti u razmatranje za finansiranje projekti čiji su **zahtevani budžeti preko 10.000 USD, projektni predlozi u procesu evaluacije treba da dobiju preko 75 bodova.**

Odluka o odobrenju sredstava za realizaciju projekta zasnovana je na ukupnom broju projekata koji mogu biti finansirani u okviru raspoloživih sredstava. Ovi pragovi su utvrđeni kako bi se odredio minimalni kvalitet projektnih predloga i time osigurala najbolja vrednost za data sredstva. Prioritet pri odobravanju sredstava će imati projekti sa najviše bodova.

 **Tabela za evaluaciju**

|  |  |  |
| --- | --- | --- |
| **Sekcija** | **Maksimalan broj bodova** | **Ocena** |
| **1. Finansijski i operativni kapacitet** | **15** |  |
| 1.1 Da li podnosilac predloga projekta i partneri imaju dovoljne **upravljačke kapacitete** za sprovođenje projekta (*uključujući osoblje, opremu i sposobnost za upravljanje budžetom projekta*)? | 5 |  |
| 1.2 Da li podnosilac i partneri imaju dovoljne **stručne kapacitete** (*posebno poznavanje pitanja na koje se projekat odnosi)*? | 5 |  |
| 1.3. Da li podnosilac predloga i partneri imaju dovoljne **finansijske kapacitete u prethodne 3 godine**? (*Ako su aplikant ili partner u poslednje tri godine upravljali iznosima koji su 50% od tražene vrednosti dobija se 1 bod; 75% nosi 3 boda, a 100% i više maksimalan broj bodova*.) | 5 |  |
| **2. Relevantnost** | **25** |  |
| 2.1. Koliko je projekat relevantan u odnosu na **cilj** i jedan ili više **prioriteta** javnog poziva? *Napomena: ocena 5 (veoma dobro) može se dobiti samo ako se projekat odnosi barem na* ***jedan od prioriteta.*** | 5 |  |
| 2.2 Koliko su jasno definisani i strateški odabrani oni koji su uključeni u projekat (*posrednici, krajnji korisnici,* ***ciljne grupe***), kao i da li su potrebe ciljne grupe i krajnjih korisnika jasno definisane i da li im projekat prilazi na pravi način? | 5 |  |
| 2.3 Da li su lokalne organizacije uključene u pripremu i realizaciju projekta?  | 5 |  |
| 2.4 Da li projekat poseduje **dodatne kvalitete**, kao što su inovativan pristup i modeli dobre prakse?  | 5 |  |
| 2.5 Da li predlog zagovara i unapređuje makar jedan od **Ciljeva održivog razvoja** obuhvaćenih projektom Platforma za odgovorno upravljanje javnim finansijama?(*1. Okončati siromaštvo svuda i u svim oblicima , 5: Postići rodnu ravnopravnost i osnaživati sve žene i devojčice i 10: Smanjiti nejednakost između i unutar država)* | 5 |  |
|  |
| **3. Metodologija** | **25** |  |
| 3.1 Da li su **plan aktivnosti** i predložene **aktivnosti** odgovarajuće, praktične i dosledne ciljevima i očekivanim rezultatima? | 5 |  |
| 3.2 Koliko je konzistentan celokupan dizajn projekta (*a naročito da li odražava analizu uočenih problema i moguće spoljne faktor)*? | 5  |  |
| 3.3 Da li su nivo **uključenosti i angažovanja partnera u realizaciji** projekta zadovoljavajući? *Napomena: ukoliko nema partnera, ocena će biti 1. Ostatak bodova zavisiće od uključenosti i angažovanosti partnera.* | 5 |  |
| 3.4 Da li objektivno merljivi indikatori odgovaraju rezultatima aktivnosti (tabela 7, očekivani rezultati)? | 5 |  |
| 3.5 Da li su planirane adekvatne aktivnosti komunikacije (koje mogu dopreti do svih zainteresovanih strana) radi obezbeđivanja vidljivosti projekta? | 5 |  |
|  |
| **4. Održivost**  | **20** |  |
| 4.1 Da li će aktivnosti predviđene projektom imati **konkretan uticaj** na ciljne grupe?  | 5 |  |
| 4.2 Da li će projekat imati **višestruki uticaj**? *(Uključujući mogućnost primene na druge ciljne grupe ili implementaciju u drugim sredinama i/ili produžavanje efekata aktivnosti, kao i razmene informacija o iskustvima sa projekta)* | 5 |  |
| 4.3 Da li su očekivani rezultati predloženih aktivnosti **finansijski** **održivi?** *(Da li će postojati uslovi koji omogućuju da aktivnosti nastave da postoje i na kraju projekta? Da li će postojati lokalno “vlasništvo” nad rezultatima projekta?)* | 5 |  |
| 4.4 Da li su očekivani rezultati predloženih aktivnosti **održivi**? (*Kakav će biti strukturalni uticaj sprovedenih aktivnosti – npr. da li će doći do poboljšanja pravne regulative, metoda i pravila ponašanja, itd.)?* | 5 |  |
|  |
| **5. Budžet i racionalnost troškova** | **15** |  |
| 5.1 Da li je odnos između procenjenih troškova i očekivanih rezultata zadovoljavajući? | 5 |  |
| 5.2 Da li su predloženi troškovi **neophodni** za implementaciju projekta?  | 5 |  |
| 5.3 Da li je budžet jasan i da li uključuje i narativni deo? | 5 |  |
| **Maksimalni ukupni zbir** | **100** |  |

**Napomena o sekciji 1. Finansijski i operativni kapacitet podnosioca prijave**

Ukoliko je ukupan zbir bodova **u sekciji 1 niži od 10**, projekat će biti isključen iz daljeg evaluacionog procesa, jer je procenjeno da OCD nema minimalne kapacitete za kvalitetnu implementaciju predloženog projekta.

**Napomena o sekciji 2. Relevantnost**

Ukoliko je ukupan zbir bodova u **sekciji 2 niži od 18**, projekat će biti isključen iz daljeg evaluacionog procesa, jer ovakva procena podrazumeva da, iako podnosilac prijave zadovoljava finansijske i operativne kapacitete, sama projektna ideja nije relevantna niti je u skladu sa definisanim prioritetima iz javnog konkursa, tj. da ne utiče u dovoljnoj meri na zadovoljenje potreba lokalne zajednice.

**14. Obaveštenje o odluci**

Izveštaji o procesu evaluacije i uspešno evaluirani projekti dostavljaju se partnerskom odboru projekta *Platforma za odgovorno upravljanje javnim finansijama*.

Članove Partnerskog odbora čine predstavnici/ice Vlade Švedske, Ministarstva finansija, Ministarstva za javnu upravu i lokalnu samoupravu, UNDP Srbija, Stalne konferencije gradova i opština i Resurs centra Tehničke podrške organizacijama civilnog društva (TACSO). Partnerski odbor donosi konačnu odluku o finansiranju ili odbijanju bilo kojeg projekta u okviru ovog javnog konkursa.

Svi aplikanti biće u pisanoj formi obavešteni o odluci u roku od 30 radnih dana od dana zatvaranja konkursa. Rezultati će biti objavljeni na internet stranici opštine [www.bac.rs](http://www.bac.rs), kao i na oglasnoj tabli u prostorijama Opštinske uprave Bač.

**15. Uslovi koji se odnose na implementaciju projekta nakon odluke o dodeli sredstava**

Nakon donošenja odluke o dodeli sredstava organizaciji civilnog društva čiji je projekat odobren, od strane UNDP-a će biti ponuđen odgovarajući ugovor za implementaciju projekta. Organizacije civilnog društva čiji projekti budu odobreni će biti u obavezi da predlog projekta, budžeta i plan aktivnosti prevedu na engleski jezik i dostave UNDP-u u elektronskoj formi pre potpisivanja ugovora.

Pre potpisivanja ugovora UNDP ima pravo da zatraži od organizacije civilnog društva da izvrši određene izmene na projektnom predlogu kako bi sve bilo u skladu sa pravilima i procedurama.

**LISTA ANEKSA**

Aneks 1 Projektni predlog

Aneks 2 Budžet

Aneks 3 Plan aktivnosti i promocije

Aneks 4 Administrativni podaci o aplikantu

Aneks 5 Finansijska identifikaciona forma

Aneks 6 Izjava o ispunjenosti uslova

Aneks 7 Izjava o nepostojanju dvostrukog finansiranja

Aneks 8 Izjava o partnerstvu

Aneks 9 Obrazac biografije (CV)

Aneks 10 Obrazac Izjave e o dostupnosti

Aneks 11 Lista za proveru